Un eñvoradenn iskis a dreuzas va spered. Eñvoradenn ur fiñvskeudenn bet arvestet ganin bloavezhioù ha bloavezhioù 'zo. Tennet e oa bet eus ur pezh-c'hoari gant Corneille. Ar gomedianed ne oant ket tud a vicher ; Italiz e oant ha ne ouient ger gallek ebet evit lod anezho, ret e oa bet dezho deskiñ dre'n eñvor aradennoù hag aradennoù eus un destenn diaes-kenañ na gomprenent ket. O doare da zistagañ gwerzennoù Corneille ne oa ket eus ar re sklaerañ. E-pad div eurvezh e tlee an arvesterien - bon, ar re a oa chomet e-barzh ar fiñvskeudennva ac'hoel - selaou ouzh un destenn ha na gomprenent ket, bet c'hoariet gant tud ha n'he c'homprenent ket kennebeut. Met brav e oa ar fiñvskeudenn memes tra. Ne oa ket ezhomm kompren evit he c'havout brav : ne gomprened ket gerioù Corneille, met kompren a raed gouzañvded ar c'hoarierien, hag ar c'houzañvded-se an hini e oa e komze ar fiñvskeudenn diwar he fenn. Daou ditl a oa d'ar fiñvskeudenn-se, bet tennet o-daou eus gwerzennoù ar reuzc'hoari. Les yeux ne veulent pas en tout temps se fermer e oa an titl kentañ. Re hir evit un titl. Un dakenn gwad a zeveras war va diweuz, war begenn va zeod : blaz ar gwad, c'hwerv ha c'hwek war un dro, a leunias va genou. Petra 'ta ' oa eil titl ar fiñvskeudenn ? Talvezout a rae, tamm pe damm, kement ha : " Marteze 'n em aotreo Roma dibab d'he zro a-benn ar fin. " Hiroc'h c'hoazh. Perak 'ta e oa en em ziskuliet an eñvoradenn-se eus donderioù va c'hounerezh ?